Document ID: 32001R2492

Κανονισμός (ΕΚ) αριθ. 2492/2001 της Επιτροπής
της 19ης Δεκεμβρίου 2001
για την τροποποίηση του κανονισμού (ΕΚ) αριθ. 1445/95 για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001(2), και ιδίως το άρθρο 29 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 2789/98 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1204/2001(4), προβλέπει, μέχρι τις 31 Δεκεμβρίου 2001, προσωρινή παρέκκλιση από τις διατάξεις του κανονισμού (ΕΚ) αριθ. 1445/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 24/2001(6).
(2) Οι δυσχερείς οικονομικές συνθήκες όσον αφορά την εξαγωγή του βοείου κρέατος και η πείρα που αποκτήθηκε από τις παρεκκλίσεις που είχαν γίνει αποδεκτές, καθιστούν σκόπιμο να μετατραπούν σε μόνιμους όρους οι υφιστάμενες προσωρινές παρεκκλίσεις σχετικά με τη διάρκεια ισχύος των πιστοποιητικών εισαγωγής που περιλαμβάνουν προκαθορισμό της επιστροφής όσον αφορά τη δυνατότητα εφαρμογής των όρων του άρθρου 10 παράγραφος 5 του κανονισμού (ΕΚ) αριθ. 1445/95 στα προϊόντα που υπάγονται στον κωδικό ΣΟ 0202. Ως εκ τούτου, είναι αναγκαίο να συμπεριληφθούν αυτοί οι όροι στον κανονισμό (ΕΚ) αριθ. 1445/95.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1445/95 τροποποιείται ως εξής:
1. Στο άρθρο 8 παράγραφος 1, το πρώτο εδάφιο αντικαθίσταται από το ακόλουθο κείμενο: "Για τις εξαγωγές των προϊόντων για τα οποία ζητείται επιστροφή και τα οποία υπόκεινται στην έκδοση πιστοποιητικού εξαγωγής που περιλαμβάνει προκαθορισμό της επιστροφής, η διάρκεια ισχύος των πιστοποιητικών καθορίζεται σε:
- πέντε μήνες συν τον τρέχοντα μήνα για τα προϊόντα που υπάγονται στον κωδικό ΣΟ 0102 10 και 75 ημέρες για τα προϊόντα που υπάγονται στους κωδικούς ΣΟ 0102 90 και 1602,
- 60 ημέρες για τα άλλα προϊόντα,
από την ημερομηνία έκδοσης κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000 της Επιτροπής(7)."
2. Στο άρθρο 10 παράγραφος 5, η πρώτη φράση και το πρώτο μέρος της δεύτερης φράσης αντικαθίστανται από το ακόλουθο κείμενο: "Κατά παρέκκλιση της παραγράφου 1, οι αιτήσεις πιστοποιητικών που αφορούν ποσότητα που δεν υπερβαίνει τους 22 τόνους προϊόντων και που υπάγονται στους κωδικούς ΣΟ 0201 και 0202 δεν υπόκεινται στην προθεσμία των πέντε ημερών. Στην περίπτωση αυτή, κατά παρέκκλιση του άρθρου 8, η διάρκεια ισχύος των πιστοποιητικών περιορίζεται σε πέντε εργάσιμες ημέρες από την ημερομηνία της έκδοσής τους κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000 και οι αιτήσεις και τα πιστοποιητικά περιλαμβάνουν στη θέση 20 την ακόλουθη μνεία."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα πιστοποιητικά εξαγωγής που περιλαμβάνουν προκαθορισμό της επιστροφής τα οποία ζητούνται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2001.

Labels: 3
17
6